
סדר היום:
היבטי מיסוי ליצרני חשמל ביתיים באמצעות  מערכות סולאריות וטורבינות רוח – מעקב במסגרת ציון הכנסת את יום הסביבה

נכחו:

חברי הוועדה: 
משה גפני – היו"ר

מיקי לוי 

בצלאל סמוטריץ 

חברי הכנסת:

יעל כהן-פארן

מוזמנים: 
	עו"ד גיא גולדמן
	–
	עוזר ראשי מחלקה משפטית, רשות המסים, משרד האוצר

	עו"ד ברוך משולם
	–
	עוזר ראשי מחלקה משפטית, רשות המסים, משרד האוצר

	ורד טננבאום
	–
	מנהלת תחום בכירה לתכנון ומדיניות, רשות המסים, משרד האוצר

	צביקה לייבוביץ
	–
	מנהל א' עידוד השקעות הון, רשות המסים, משרד האוצר

	גדי הילמן
	–
	מנהל תחום מפקח ארצי חקלאות, רשות המסים, משרד האוצר

	גיל שאקי
	–
	המדען הראשי, משרד הכלכלה

	ד"ר גדעון טופרוב
	–
	מרכז מקצועי ראשי לחקלאות מתקיימת, משרד החקלאות ופיתוח הכפר

	טטיאנה אילריונוב
	–
	ראש אגף איכות הסביבה, הרשות לשירותים ציבוריים חשמל

	עו"ד אביעד דרורי
	–
	ממונה מחלקה משפטית, הרשות לשירותים ציבוריים חשמל

	ענת אורן-אלעד
	–
	מנהלת המחלקה לצרכנות ותעריפים, אגף השיווק, חברת החשמל

	ולאדי גור-ארי
	–
	רגולציה וקשרי ממשל, חברת החשמל

	איתן פרנס
	–
	מנכ"ל, איגוד חברות אנרגיה ירוקה לישראל

	ארנון פנץ
	–
	סמנכ"ל, איגוד חברות אנרגיה ירוקה לישראל

	ערן בר
	–
	מנכ"ל, גרינקו אנרג'י בע"מ

	עופר רמתי
	–
	ארגון מגמה ירוקה

	נעה פינטו
	–
	ארגון מגמה ירוקה

	ד"ר יונתן אייקנבאום
	–
	מנהל קמפיינים, גרינפיס ישראל

	עדי חבושי
	–
	רכזת מתנדבים, גרינפיס ישראל

	נגה גולדפינגר
	–
	דוברת, גרינפיס ישראל

	יאן בראנק
	–
	גרינפיס ישראל

	יעל גיני
	–
	גרינפיס ישראל

	לי-היא גולדנברג
	–
	ראש תחום כלכלה ומשאבי טבע, אדם טבע ודין – אגודה ישראלית להגנת הסביבה

	נועם סגל
	–
	מנהל הפורום הישראלי לאנרגיה


לרשימת השדלנים שנכחו בדיון – ראו בקישור זה.

ייעוץ משפטי: 

שגית אפיק
מנהל הוועדה:
טמיר כהן

רישום פרלמנטרי:
אירית שלהבת
היבטי מיסוי ליצרני חשמל ביתיים באמצעות מערכות סולאריות וטורבינות רוח – מעקב במסגרת ציון הכנסת את יום הסביבה

<היו"ר משה גפני:>
אנחנו עוברים לסעיף האחרון בסדר היום: היבטי מיסוי ליצרני חשמל ביתיים באמצעות מערכות סולאריות וטורבינות רוח – מעקב במסגרת ציון הכנסת את יום הסביבה. 

לגבי הפוטו-וולטאי הסדרנו את הארנונה. אנחנו עוסקים כעת בנושא המס, מס הכנסה. המע"מ הוסדר. מישהו מן הממשלה יכול לפרט לנו?

<ברוך משולם:>
אני ממחלקת חקיקה ברשות המסים. היינו פה בוועדה לפני קצת יותר מחודשיים ואמרנו שנביא תקנות לגבי מע"מ, לפטור, ונשאר נושא מס הכנסה. התקנות לגבי מע"מ עברו. 

שגית אפיק:

לפני חודשיים דובר על תקנות המע"מ ואז אמרתם שתביאו גם את מס הכנסה. 

ברוך משולם:

הוועדה דנה לפני חודשיים בנושא הפוטו-וולטאי, אז הבאנו תקנות על המע"מ, הוועדה התבקשה לאשר את תקנות המע"מ, ובנוסף יש תזכיר חוק שאושר בוועדת השרים לענייני חקיקה שייתן מענה גם לנושא מס הכנסה. 

היו"ר משה גפני:

מה אומר תזכיר החוק?

ברוך משולם:

תזכיר החוק בעצם מתייחס רק להסדרה הישנה שהייתה, שהיום כבר אין הסדרה כזאת, לגבי אופן המיסוי של הכנסות של אנשים שהתחברו עד 2015-2016 בהסדרת תעריפים. 

ניתנו שני מסלולים. המסלול הראשון, בגודל של מתקן עד 4 קילו-ואט ההכנסות יהיו פטורות ממס ופטורות מהגשת דוחות, לרבות פטור מניהול ספרים. 

היו"ר משה גפני:

מה זה מתקן עד 4 קילו-ואט?

ברוך משולם:

זה גודל מתקן שהחלטת הממשלה שהתקבלה ביקשה לעגן בחוק ב-2008.

בצלאל סמוטריץ (הבית היהודי):

זה הגודל הביתי. 

ברוך משולם:

כאשר התחילה ההסדרה התעריפית הישנה אמרו שזה פחות או יותר הגודל שהממשלה סבורה שאנחנו צריכים לפטור אותו באופן מלא. 

קריאה:

4 קילו-ואט יוצר הכנסה עצומה. בשנת 2008 התעריף היה 2.01 שקלים עבור כל קילו-ואט שעה. לכן נקבע ה-4 קילו-ואט הזה כי ההכנסה שרשות המסים ראתה לנגד עיניה הייתה גבוהה מאוד. היום אנחנו נמצאים בעולם אחר לגמרי. לכן 4 קילו-ואט בכלל לא רלוונטי, צריך לרדת מסדר היום, להימחק, להשאיר אותו ב-2008. 

שגית אפיק:

איזה גודל לדעתך צריך להיות?

ברוך משולם:

נגיע לזה אבל רק תנו לי להציג את זה. נשמח לפתוח את הכול לדיון, איזה גודל ואיזה גודל הכנסות ואיזה פטור ולמי ניתן הטבות חלקיות. לאט-לאט.

תזכיר החוק הזה שהבאנו ב-2014 לאישור, והוא אושר והופץ לציבור, לא קיבלנו עליו הרבה הערות. כל תזכיר החוק התייחס רק להסדרה הישנה, ויתקנו אותי כאן אם אני טועה, כבר אין אנשים חדשים שמצטרפים להסדרה הזאת. 

רק לתחוֹם את הדיון, אנחנו מדברים פה רק על יצרני החשמל הביתיים ויש להם הגדרה בספר אמות מידה של חברת החשמל. יצרני חשמל ביתיים על-פי ההגדרה הם מי שמייצרים חשמל בבית. 

לכן הגיעו הערות אחרי הדיון ואמרו: רגע, ההסדרה הישנה, עם כל הכבוד, נכונה או לא נכונה, היום כבר בעצם באה לתת מענה לעבר אבל לא לעתיד. בואו תתקדמו אתנו, אנחנו רוצים גם לתת מענה להסדרה החדשה, שמוסדרת באמצעות מונה נטו. זאת אומרת, כל יצרן ביתי חדש שמבקש להתחבר מתבקש להתחבר באמצעות ההסדרה החדשה. דבר שני, גם תיתנו מענה לבעיות אחרות שהתעוררו, כמו ועדי בתים, מה אנחנו עושים איתם. זה לא היה בנוסח הישן וגם בחדש אנחנו צריכים לתת לזה מענה. לכן עדכנו את תזכיר החוק והבאנו איזו החלטה מחודשת לוועדת השרים לענייני חקיקה, וזה מה שהוחלט בסוף, שתיתן פטור קבוע של עד 18,000 שקל בתנאים שיקבע השר. 

בצלאל סמוטריץ (הבית היהודי):

כלומר, כסף ולא קילו-ואט. 

ברוך משולם:

חשבנו לאור מה שאיתן פרנס הציג ולאור זה שהמתווה שאנחנו נביא יתייחס גם לעבר וגם לעתיד, ורוב רובו כנראה יצטרך גם לצפות פני העתיד קדימה, אנחנו רוצים אולי להתנתק מגודל המתקן שבעבר היה משמעותי ולחשוב על גודל הכנסה שלפיה אנחנו נפטור. עד פה יש הסכמה. 18,000 שקל ממודד בשנה הכנסה לגודל מתקן שאנחנו נדבר עליו. 

בצלאל סמוטריץ (הבית היהודי):

מה עם ההשקעה?

ברוך משולם:

לגבי ההשקעה יש, בגדול, שני מסלולים חלופיים. 

אציג קודם את תזכיר החוק. תזכיר החוק, בגדול, אמר: מסלול של 10% מעל 20,000 שקל, או 18,000 או 4 קילו-ואט, אלה הכנסות נוספות. כל אלה מתייחסים להסדר הישן. ההסדר החדש: 18,000 שקל, זה הגבול שהוצב לנו. מי שנכנס בגדר המסלולים האלה, בחלק מן המקרים לא צריך להגיש דוחות, בחלק מן המקרים פטור באופן מלא, אבל ייקח בחשבון שהוא לא יכול לנכות פחת כי מי שמנכה פחת צריך להגיש דוח ואנחנו לא רוצים להביא את היצרנים הביתיים להגיש דוח, ואנחנו גם לא רוצים לתת הטבה כפולה. מצד אחד אני מאפשר לו לקזז את הפחת וליצור הפסד ומצד שני הוא גם פטור על ההכנסות האלה, כלומר נותנים כפל הטבות. עד פה לא היו מחלוקות. 

מה שעשינו בתקופה מאז הפעם האחרונה שהבאנו לכאן את תקנות המע"מ, שהתחייבנו להביא אותן והעברנו אותן, ראשית, נתנו הנחיות שמי שהיום צריך לעשות הסדרים כאלה ואחרים לא צריך לבוא לרשות המסים ככל שהוא עובד בתנאים שנקבעו בתקנות והוא פטור מלפתוח תיק ופטור מלהגיש דוח שנתי בכפוף למה שנקבע בנושא המע"מ. 

שנית, ניסינו לגבש הסכמות לגבי המתווה החדש עם כל מיני גורמים, חלקם פה, חלקם לא, לראות שהמתווה החדש שאנחנו נביא ייתן מענה גם לעתיד וגם לבעיות התפעול, כי אנחנו לא רוצים, ועל זה בדיוק היה הדיון הקודם, שהמתווה הזה ייפול על בעיות התפעול. 

בעיות התפעול, אני רוצה להסביר לכולכם, הן מהותיות להצלחה של המתווה הזה. גם עובדי רשות המסים נושמים את אותו אוויר בדיוק ששאר האזרחים במדינה נושמים. גם מלשכת השר – ואני מייצג פה גם את משרד האוצר וגם את רשות המסים – יש רצון משמעותי מאוד לקדם את זה בשבועות הקרובים. הווה אומר, להביא הצעת חוק שנוכל להתדיין עליה. 

עם זאת, יש לנו פה מצב שהוא בעייתי מאוד, במובן זה שהמדינה לא רוצה לפטור את כולם באופן מלא וגורף.

יעל כהן-פארן (המחנה הציוני):

למה?

ברוך משולם:

אני לא יודע למה. אסיים ואחרי כן נדבר על הלמה. אני כפוף להחלטת הממשלה, והחלטת הממשלה, החליט מי שהחליט אז לא לפטור את כולם. ישבו, חשבו, ערכו בדיקות, גם כלכליות, גם באמצעות תמריצים אחרים, כמו בתעריף ששילמו, ואמרו: אנחנו לא רוצים לפטור את כולם, אנחנו רוצים לפטור חלק, מגודל מתקנים מסוים באופן מלא, ואת החלק הנוסף אנחנו רוצים לעודד בכל מיני תמריצים. 

תמריץ אחד למשל הוא מסלול מיסוי מס מופחת. תמריץ אחר למשל הוא לא להגיש דוחות. אלה גבולות הגזרה.

היו"ר משה גפני:

פחת מואץ. 

ברוך משולם:

כבודו צודק, היה גם מסלול של פחת מואץ, כאשר הפחת המואץ ניתן לכל המשק. 

מיקי לוי (יש עתיד):

זה כדי לעודד את הטכנולוגיה, להחליף מכונות שהתבלו. 

שגית אפיק:

אבל הפסיקו את זה. 

מיקי לוי (יש עתיד):

לא, ממשיכים. 

מיקי לוי (יש עתיד):

אכן העברנו את זה בפעם האחרונה.

שגית אפיק:

עד 2014 ואז הפסיקו. 

ברוך משולם:

מיקי לוי צודק במובן זה שמי שנכנס ב-2015 יכול להמשיך ולנכות פחת 4 שנים קדימה במסגרת הפחת המואץ. 

שגית אפיק:

זה עד 2014.

ברוך משולם:

2014-2015, עד כמה שאני זוכר. אבל אני יכול לבדוק את זה. 

שגית אפיק:

אבל אין חדשים. 

מיקי לוי (יש עתיד):

את זה נצטרך לתקן. 

ברוך משולם:

רגע, גם לזה יש תשובה. באנו עם תשובות. 

מיקי לוי (יש עתיד):

טוב שבאתם. 

ברוך משולם:

טוב שבאנו, וגם באנו עם תשובות. 

אני מניח שחלק יודע וחלק אשמח לעדכן, יש החלטת ממשלה שמעוניינת לתת פחת מואץ של 20% בתנאים שייקבעו. אנחנו מדברים כרגע על כולם. 

קריאה:

רק לייצור עצמי. 

מיקי לוי (יש עתיד):

זה באמת חשוב. 

ברוך משולם:

החלטת ממשלה לתת פחת מואץ. 

יעל כהן-פארן (המחנה הציוני):

לכל גודל?

ברוך משולם:

החלטת הממשלה, שעברה, היא לתת פחת מואץ. נביא גם את זה לכאן לאישור. זה דבר אחד.

ככל שנעביר את זה ונסיים את הכול עוד בשנה הזאת אז אין בעיה- - -

מיקי לוי (יש עתיד):

את זה תביאו. אנחנו רוצים לסיים את זה בשנה הזאת, את הפחת המואץ. חבר הכנסת גפני, אני מבקש את תשומת לבך. את הפחת המואץ, ה-20%, אני מבקש ממך להכריח את רשות המסים להביא במושב הזה. אני מבקש ממך. זה יתרום למשק, זה יביא להתחדשות טכנולוגית, זה יביא להתחדשות של החלפת מכונות. אני מתחייב – אני לא יכול לדבר בשם היושב-ראש – לגייס תמיכה. באמת זה כל-כך חשוב. בנושא הזה אין קואליציה ואופוזיציה. 

יעל כהן-פארן (המחנה הציוני):

האופוזיציה לא תתנגד.

ברוך משולם:

יותר מזה, אנחנו רוצים גם לסיים- - -  

מיקי לוי (יש עתיד):

תגיד לי אם אתה מביא את זה עד סוף המושב. 

בצלאל סמוטריץ (הבית היהודי):

אבל לפי החלטת הממשלה זה רק למונה נטו. 

ברוך משולם:

המונה נטו לא יכול ליהנות מזה כי ברגע שמדברים על- - -  

איתן פרנס:

החלטת הממשלה, והיא לפניי, היא רק למתקני מונה נטו. 

ברוך משולם:

אבל זה הסדרה חדשה. אעשה פה סדר, ברשותכם. 

היו"ר משה גפני:

אפשר להתחשב ביושב-ראש? אם הבנתי נכון תוך כדי הבלגן שיש לי פה עם דברים אחרים, הבנתי שעל הפחת המואץ אתם הולכים, יש שינוי בעניין הזה. אז אמרת שאתם בוחנים את זה. הפחת המואץ צריך לעבור בתקנות.

ברוך משולם:

הפחת המואץ אנחנו שוקלים אם להביא אותו בתקנות או במסגרת חקיקה ראשית. אנחנו נביא אותו. 

יעל כהן-פארן (המחנה הציוני):

תקלו עלינו, תעשו את זה הכי פשוט. נצא לפגרה ומי יודע מתי נתכנס שוב. 

היו"ר משה גפני:

דבר שני זה תזכיר החוק שמדבר גם על תיקון התקופה, זה לא מה שהיה פעם, עם כל השוני בעניין. תזכיר החוק הזה – כל הנושאים הללו אמורים להגיע במושב הקיץ? 

ברוך משולם:

אכן כן. 

היו"ר משה גפני:

אם זה אמור להגיע במושב הקיץ זה צריך להגיע לפה עדיין לפני הפגרה. 

ברוך משולם:

אכן, זאת בדיוק הכוונה.

היו"ר משה גפני:

אם אכן זה מגיע לכאן עדיין במושב הקיץ אנחנו נקיים את הדיון במשותף, גם לגבי החוק וגם לגבי התקנות בגלל שרוח הדברים ברורה, אנחנו יודעים לאן אנחנו הולכים. נצטרך לעדכן את זה גם אם הממשלה תקבל החלטות. יכול להיות שנרצה לשנות את זה פה, זה בסדר, זה טבע הדברים. אתה יודע מתי מסתיים מושב הקיץ? זה צריך לבוא לכאן כמה שבועות קודם. 

ברוך משולם:

נעשה את זה בהקדם. 

היו"ר משה גפני:

גם אם זה תקנות וגם אם זה בחקיקה זה צריך להיות באותו מקום. 

ברוך משולם:

אנחנו מבקשים לקדם את זה ממש בהקדם, בשבועות הקרובים. אם יהיו בעיות כאלה או אחרות שניסינו להתמודד איתן בעבר ולא הצלחנו, כמו בעיות תפעול, נבקש להביא אותן לוועדה והוועדה תכריע. אולי אפילו נביא את התקנות והוועדה תכריע איך היא רוצה שיתפעלו את זה. הנושא הזה מאוד-מאוד רגיש. 

מיקי לוי (יש עתיד):

הוא מהותי. 

היו"ר משה גפני:

שאלתי אם הכול מגיע במושב הקיץ, ואמרת: אכן. המקסימום זה להביא את זה במושב הקיץ. 

ברוך משולם:

נעשה את המקסימום כדי שזה יגיע בהתאם, לרבות תקנות, במושב הקיץ. 

היו"ר משה גפני:

יש לי הערה. תקנות יותר קל להביא. 

ברוך משולם:

תקנות יותר קל להביא אבל אנחנו, וגם משרד האוצר, סבורים שחשוב שהוועדה תראה את מכלול ההטבות שאנחנו מעניקים בתחום ולא תאיר באופן ספציפי זרקור על נקודה מסוימת כפי שנעשה בעבר. לכן אנחנו חושבים שזה יגיע ביחד. כן, יותר קל לנו להביא תקנות כפי שהבאנו על המע"מ.

שגית אפיק:

את עניין המע"מ בכל זאת הבאתם בתקנות בנפרד. 

ברוך משולם:

נכון, אבל אנחנו חושבים אולי שראוי שנביא חוק שיעגן את הכול וירכז את כל ההטבות במקום אחד. 

היו"ר משה גפני:

אנחנו פחות או יותר כבר רואים את מכלול הנושאים. אפילו עם פחת מואץ היום יש בשורה שאתה מביא. 

ברוך משולם:

זה החלטת ממשלה. זה מדיניות. 

יעל כהן-פארן (המחנה הציוני):

שמשתנה כל הזמן. 

ברוך משולם:

אנחנו מיישמים מדיניות. זאת המדיניות היום. 

היו"ר משה גפני:

עכשיו הפך להיות נושא חדש. עד עכשיו היה נושא שנתווכח אתך מה אנחנו רוצים. תמונת המצב ברורה. עכשיו גורם הזמן הפך להיות קריטי. למה? מכיוון שאנחנו "מתגלגלים" אתך כבר שנים על הנושא הזה. עכשיו נראה אור בקצה המנהרה. אם אתם לא מביאים תקנות ולא מביאים הצעת חוק וזה לא יגיע במושב הקיץ אז אבקש להגיש הצעת חוק פרטית. אני לא רוצה בכך, אני רוצה שאתם תגישו. לכן מה שאפשר להביא מייד צריך להביא מייד. אנחנו רואים את התמונה הכוללת, אנחנו יודעים לאן אתם הולכים, זה בסדר, ואנחנו גם מברכים אתכם על כך. אבל אם מחליטים לעשות תקנות אז תביאו את התקנות ו"נתגלגל" עם העניין. אנחנו אוהבים לדון על הנושא הזה. אתם לא יכולים למנוע מאתנו את האהבה הזאת. 

ברוך משולם:

לא נמנע את זה. 

כבודו, יש לי הצעת ייעול. מה שעיכב, חלק גדול מן החסמים שהיו לנו עד היום זה שמצד אחד הממשלה רוצה לתת הטבות אבל מצד שני היא לא רוצה לתת פטור מלא. מצד אחד אמרנו שאנחנו רוצים לפטור בתנאים מסוימים, אבל מצד שני אנחנו לא רוצים לפטור את כולם. 

יש עוד פן נוסף שגם הוועדה העלתה, אנחנו רוצים למנוע כמה שיותר חיכוך, ויגידו לך את זה הארגונים שנציגיהם יושבים פה, כמה חשוב למנוע חיכוך בין הרשויות לבין יצרן החשמל הביתי. הוא לא יצטרך להגיע, הוא לא יצטרך להגיש. 

קריאה:

פחת מואץ – אל תעזבו אותו עדיין כי יש שם בעיה. 

שגית אפיק:

אולי תסביר את המונה נטו. 

ברוך משולם:

נסביר גם את המונה נטו, נגיע לזה. 

קריאה:

תסתדרו עם הפחת המואץ ואז נעבור אולי לביתי. 

ברוך משולם:

הצעת הייעול היא זאת, בגלל שיש בעיות תפעוליות שיכול להיות שעל חלק מהן אנחנו לא נוכל להתגבר, אני מציע להביא את הצעת החוק ולצדה להביא תקנות. נעשה את זה ממש בהקדם האפשרי. הצעת החוק תעגן את הפטור המהותי. אנחנו נשב פה, נציג לכם את בעיות התפעול שיש לנו ואתם תקבעו איך אתם רוצים לתפעל את זה. זה ייעל בצורה משמעותית. 

יעל כהן-פארן (המחנה הציוני):

מה שאמרת עכשיו, זה נוגע למונה נטו?

ברוך משולם:

אני רוצה שאותה הצעת חוק, ונראה לי שזה נכון מערכתית ומנהלית, תסדיר את כל ההטבות לכל היצרנים הביתיים ביחד, לא למונה נטו ולא למונה הישן, לכולם. נשים אותם תחת הצעת חוק אחת, נתייחס אליהם וניתן מענה ופתרון לכל הבעיות שיש, גם את ההטבות וגם את התפעול. 

יעל כהן-פארן (המחנה הציוני):

אני קצת חלוקה עליך. תלוי באיזה מצב זה מגיע. אנחנו רואים פה שתזכיר חוק מ-2014, של מתן פתרון לפטור מדיווח למס הכנסה, פטור ממס הכנסה, מתעכב כבר כמעט 3 שנים. אם זה לא יגיע עד סוף מושב הקיץ, סוף הפגרה זה כבר בנובמבר, אז זה לא יבוא ב-2016. תקשיב, חברות פה נסגרות. אני לא לוביסטית של אף חברה. הן לא מחזיקות מעמד. אין כאן שום ודאות. הם לא מחזיקים מעמד. אתה רוצה לעודד להתקין על בתים כי זה הכי יעיל, אתה נותן לאנשים להשקיע את ההון העצמי שלהם, אתה לא צריך חברות גדולות או אשראי, שזה מעיב ויוצר לך כל מיני חובות לחברות ענק. אתה צריך לחשוב איך לגרום לאנשים לשים מִתקנים, שלכל אחד יהיה על גג הבית. עכשיו אתה מושך הצעת חוק מ-2014 ואומר: עכשיו אני רוצה להביא חוק גדול יותר. די, אנחנו לא נצא ממנו גם ב-2018. 

ברוך משולם:

אני יכול להשיב לטענה הזאת?

היו"ר משה גפני:

לא כעת, עוד מעט. אני צריך לסיים את הישיבה. 

איתן פרנס:

הפחת המואץ, הממשלה התכנסה ולא מסכימה לתת פחת מואץ לייצור סולארי אלא אם כן זה ייצור עצמי בלבד. יש ויכוח עם אגף התקציבים. החלטת הממשלה 1403 קבעה למונה נטו בלבד.

ברוך משולם:

אבל אין הסדרות ענפיות חדשות. מי שקיבל בעבר קיבל כבר פחת מואץ עד 2015.

איתן פרנס:

זה נושא עקרוני. הממשלה הולכת למכרזים. אם יהיה פחת מואץ יהיה אפשר להציע הצעות זולות יותר. האנרגיה הסולארית בישראל יכולה להיות יותר זולה אם רשות המסים ושר האוצר יקבעו מדיניות של פחת מואץ. 

אנחנו הולכים לקיץ חם מאוד. ישראל לא תהיה חֶלֶם הסולארית. זה לא קשור לחברות, יעל כהן-פארן, אנחנו איגוד חברות. לא יכול להיות שאדם בישראל לא יוכל לייצר חשמל. באנגליה מוכרים פנלים על המדף של "איקאה" – תחבר לעצמך מערכת סולארית. אכן חברות פשטו כבר את הרגל. אני לא יודע מי נשאר לעבוד פה בזה, אבל זה פשוט בושה לנו,  לעם ישראל. היום הוא יום הסביבה. אנחנו הולכים לקיץ חם מאוד, והנה עוד שנה שאי אפשר לייצר חשמל סולארי על-ידי אנשים פרטיים. 

היו"ר משה גפני:

תודה רבה. חברת החשמל.

ענת אורן אלעד:

אני מנהלת המחלקה לצרכנות ותעריפים בחברת החשמל ואחראית על תחום האנרגיות המתחדשות. 

אני מבקשת לקחת בחשבון גם את המנגנון התפעולי שקובעים לצורך העניין. אם רוצים לתת הטבות לאנשים אז המנגנון צריך להיות פשוט וקל ולא להתחיל עכשיו לבנות מערכות ממוחשבות שיעלו עשרות מיליוני שקלים בשביל שהמדינה תקבל עוד 100 שקל במס. 

ברוך משולם:

אני מבין בדיוק מה היא אומרת. תיכף אתייחס לזה. 

ענת אורן אלעד:

הוא מבין בדיוק מה, ויש לנו מחלוקות. 

יונתן אייקנבאום:

אני מ"גרינפיס ישראל". התקרה של 18,000 שקל כפי שנקבעה בחוק ושל 4 קילו-ואט היא תקרה שהייתה נכונה ב-2008. היא לא נכונה היום. היום גם מערכת ביתית מאוד-מאוד גדולה לא עוברת את תקרת ההכנסות של 18,000 שקל. לכן צריך לשאוף לפטור את כולם, פטור גורף. כל הסקטור הביתי צריך להיות פטור מדיווח למס הכנסה וממס הכנסה. 

ברוך משולם:

אתייחס. לגבי הערות על התזכיר, הכי קל לי מחר להביא הצעת חוק שמבוססת על התזכיר. נניח אותה בוועדה ותוכלו להצביע עליה, אבל אף אחד לא יוכל לתפעל את זה, כי יש שם פטור מתקפל שלא יודעים לחשב אותו, ומעל סכום מסוים כן יצטרכו להגיש דוחות, וחברת החשמל כנראה בחלק מן המקרים לא יכולה לזהות אם יש לאדם יותר ממתקן אחד ואז אם יש לו הכנסות של יותר מ-20,000 שקל אנחנו לא נדע על זה. אם אני לא פוטר את כולם, שזה הכי פשוט, אני צריך לתפעל את זה. 

יעל כהן-פארן (המחנה הציוני):

אז תפטור את כולם, אני בעד. 

ברוך משולם:

יש החלטת ממשלה שאני פועל לפיה. לכן נשמח לדון. 

יעל כהן-פארן (המחנה הציוני):

אז תבוא לממשלה ותגיד: אני לא יכול לתפעל את זה, תפטרו את כולם. 

ברוך משולם:

נשמח לדון פה בבעיות התפעול. אתם תחליטו מה שנראה לכם ואנחנו ניישם את המדיניות. מי שצריך לתפעל את זה יתפעל את זה. 

לגבי שאלת הסכומים, ישבנו והיו מגעים עם כל מיני ארגונים, ונשב גם מחר וגם בשבוע הבא. אנחנו בהחלט פתוחים להביא הצעת חוק שתהיה יותר גמישה, כי אם אביא את הישנה הרי לכל החדשים שיתחברו מ-2016 זה לא ייתן מענה ואז תגידו לי שעשינו חצי עבודה. 

היו"ר משה גפני:

אנחנו נקיים את הדיון הזה. תביאו.

ברוך משולם:

אתה רוצה שאביא את הישנה?

היו"ר משה גפני:

לא את זה ביקשתי. 

ענת אורן אלעד:

צריך שההנחיה תהיה להביא משהו פשוט. 

קריאה:

אנחנו רוצים התחייבות לתאריך, לזמן.

היו"ר משה גפני:

גם אני רוצה. ברוך משולם, תיקח אותנו ברצינות הפעם, לשם שינוי.  

ברוך משולם:

אנחנו לוקחים אתכם תמיד ברצינות. אנחנו נביא את זה בהקדם.

היו"ר משה גפני:

אז אני מציע שלא תיקחו אותנו ברצינות אבל תביאו את זה בזמן בגלל שבפעם הקודמת לקחתם אותנו ברצינות ולא הבאתם. אז אל תיקחו אותנו ברצינות, ותביאו. אם לא תביאו בקיץ ומהר אאיים עליכם. אין לי עכשיו איום מתאים, אבל קח בחשבון שאני לא עובר את הקיץ הזה, בעזרת השם, בלי שאתם מביאים את כל המערכת, כולל חקיקה ותקנות. 

ברוך משולם:

נשמח לעשות את זה. 

היו"ר משה גפני:

גבירותי ורבותי, אז נקיים את הדיון הזה. הצעת החוק תהיה מונחת כאן על השולחן. 

מיקי לוי (יש עתיד):

כולל הפחת.

ברוך משולם:

כולל הפחת וכולל מנגנון התפעול. 

היו"ר משה גפני:

אנחנו נקיים את הדיון וננסה להגיע איתם להסכמות. אם נצטרך פה ושם בשוליים לכפות עליהם אז זה כבר יהיה בידיים שלנו. לכן עכשיו לא לאיים עליו בכלום. קודם שיביא את זה. כשזה יהיה אצלנו אז הוא כבר יהיה חלק מן העניין. 

יעל כהן-פארן (המחנה הציוני):

לפי דעתי מפה צריכה לצאת פנייה לממשלה, שכדי לפשט את זה צריך לפטור את כולם. זה פשוט חֶלֶם שאנחנו מסתבכים עם משהו שהוא לא רלוונטי. 

היו"ר משה גפני:

אני מצטרף לקריאתה של חברת הכנסת יעל כהן-פארן. תביאו את הצעת החוק והתקנות, זה הדבר הכי חשוב.

תודה רבה. אני מודה לכולם. הישיבה נעולה. 

<הישיבה ננעלה בשעה 13:40.
>

